Motoriste vas wat drank vervoer’n 21-jarige vrou het 13 liter drank in haar motor vervoer en is op grond hiervan in hegtenis geneem. (Foto: Verskaf) Twee motoriste is Vrydagaand in afsonderlike voorvalle in Makhanda (Grahamstad) in die Oos-Kaap in hegtenis geneem nadat hulle met liters drank in hulle besit betrap is. Dié motoriste is gevolglik vir die oortreding van nasionale rampregulasies aangekla. Volgens sers. Majola Nkohli, polisiewoordvoerder, is ’n 21-jarige vrou in ’n wit Opel Corsa tydens ’n padblokkade in Queensstraat van die pad afgetrek. “Sy het 13 liter drank in haar motor vervoer en is op grond hiervan in hegtenis geneem.” Nóg ’n motoris (30) is in ’n wit Volkswagen Polo voorgekeer waarna die polisie meer as 20 liter drank in die motor gevind het. Maroela Media het vandeesweek berig dat die verkoop, vervoer en verspreiding van drank ingevolge die gewysigde vlak 4-inperkingsregulasies, wat Sondag deur pres. Cyril Ramaphosa ingestel is, verbied word.